1. ВЪВЕДЕНИЕ

Комисията представи предложението си на 12 юли 2010 г.**[[1]](#footnote-1)**

Европейският парламент прие позицията си на първо четене на пленарното си заседание от 21 ноември 2013 г.**[[2]](#footnote-2)** Европейската централна банка даде становището си на 6 ноември 2012 г.**[[3]](#footnote-3)**

Работна група „Статистика“ разглежда предложения регламент повече от две години.

По време на тристранната среща от 3 декември 2014 г. двата законодателни органа постигнаха консенсус с оглед на бързото постигане на споразумение на второ четене.

На 9 януари 2014 г. председателят на Комисията на Европейския парламент по икономически и парични въпроси (ECON) изпрати писмо до председателството, в което се посочва, че ако Съветът предаде официално на Парламента своята позиция във вида, в който е представена в приложението към това писмо, парламентарната комисия ще препоръча на пленарното заседание позицията на Съвета да бъде приета без изменения.

На 27 януари 2015 г. Съветът прие своето политическо съгласие по текста, одобрен по време на тристранната среща от 3 декември 2014 г.**[[4]](#footnote-4)** Като взе предвид посоченото по-горе съгласие и след финализиране на текста от юрист-лингвистите, Съветът прие позицията си на първо четене на 5 март 2015 г. в съответствие с обикновената законодателна процедура, предвидена в член 294 от Договора за функционирането на Европейския съюз (ДФЕС).

1. ЦЕЛ

За развитието на икономическото управление на ЕС е необходима надеждна статистика, която има основна роля при планирането, вземането на решение и наблюдението на всички политически инициативи на ЕС. Изменението на Регламент (ЕО) № 223/2009 относно европейската статистика е важен елемент от процеса, чиято цел е укрепването на надеждността на европейската статистика.

1. АНАЛИЗ НА ПОЗИЦИЯТА НА СЪВЕТА НА ПЪРВО ЧЕТЕНЕ

В компромиса, постигнат по време на тристранната среща от 3 декември 2014 г., се съдържат следните елементи:

* Генералният директор на Евростат ще се явява пред Европейския парламент незабавно след назначаването си.
* Ръководителят на всеки Национален статистически институт (НСИ), ползващ се с професионална независимост, се назначава въз основа на професионалната си компетентност. По време на назначаването ще се вземат предвид равните възможности за жените и мъжете.
* Връзката между Европейската статистическа система (ЕСС) и Европейската система на централните банки (ЕСЦБ) беше пояснена. В компромиса се предвижда тясно равностойно сътрудничество между ЕСС и ЕСЦБ. Националните органи ще вземат решение на национално равнище във връзка с ролята съответно на Националния статистически институт и на Националната централна банка (НЦБ). При все това трябва да се изтъкне, че доколкото НЦБ изготвя статистически данни в рамките на отговорността на НСИ, тези данни трябва да бъдат в съответствие с принципите, установени в Регламент (ЕО) № 223/2009.
* Посещенията за проверка в държавите членки ще бъдат възможни съгласно правилата в Договора и само ако в секторното законодателство е предвидено правно основание за подобни инициативи.
* Беше пояснено значението на израза „ангажимент във връзка с доверието в статистиката“.
1. ЗАКЛЮЧЕНИЕ

Постигнатият компромис беше изготвен с цел да се отговори на основните опасения на Съвета, Европейския парламент и Комисията. Всъщност, като изтъкват, че този компромис е подходящ баланс между различаващите се позиции, трите институции постигнаха справедливо и трайно съгласие, което ще допринесе съществено за укрепването на надеждността на европейската статистика.

1. 9122/12 STATIS 29 ECOFIN 354 CODEC 1071 [↑](#footnote-ref-1)
2. 16317/13 CODEC 2608 STATIS 120 ECOFIN 1025 PE 540 [↑](#footnote-ref-2)
3. ОВ C 374, 4.12.2012 г., стр. 2. [↑](#footnote-ref-3)
4. 17113/14 STATIS 143 ECOFIN 1218 CODEC 2556 + COR 1 + COR 2. [↑](#footnote-ref-4)